*Likumprojekts*

**Grozījumi Apgrūtināto teritoriju informācijas sistēmas likumā**

Izdarīt Apgrūtināto teritoriju informācijas sistēmas likumā (Latvijas Republikas Saeimas un Ministru Kabineta Ziņotājs, 2009, 6. nr.; Latvijas Vēstnesis, 2013, 232., 243. nr.; 2014, 257. nr.; 2017, 70. nr.) šādus grozījumus:

1. 3. pantā:

izslēgt trešo daļu;

papildināt piektās daļas 4. punktu pēc vārdiem "izsniegšanas kārtību" ar vārdiem "kā arī bez maksas un par maksu izsniedzamo datu veidu".

2. Papildināt 5. panta pirmo daļu pēc vārdiem "objekta īpašnieks" ar vārdu "(valdītājs)".

3. 7. pantā:

papildināt 2. punktu ar "c" apakšpunktu šādā redakcijā:

"c) pašvaldības izveidotajām īpaši aizsargājamām dabas teritorijām;";

aizstāt 3. punktā vārdus "valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR""" ar vārdiem "Zemkopības ministrija";

aizstāt 5. punktā vārdus "Valsts kultūras pieminekļu aizsardzības inspekcija" ar vārdiem "Nacionālā kultūras mantojuma pārvalde";

izslēgt 12. punkta "a" apakšpunktu;

papildināt pantu ar 13. punktu šādā redakcijā:

"13) objekta īpašnieks vai valdītājs – par aizsargjoslu robežām atbilstoši Aizsargjoslu likuma 33. panta astotajai daļai."

4. 8. pantā:

aizstāt 2. punktā vārdus "Valsts kultūras pieminekļu aizsardzības inspekcija" ar vārdiem "Nacionālā kultūras mantojuma pārvalde";

papildināt 6. punktu pēc vārda "īpašnieki" ar vārdiem "vai valdītāji";

aizstāt 7. punktā vārdus "licencēti pārvades un sadales tīklu operatori" ar vārdiem "licencēti elektroenerģijas pārvades un sadales sistēmas operatori";

papildināt 12. punktu pēc vārda "īpašnieki" ar vārdu "(valdītāji)".

5. Izteikt 10. panta piekto daļu šādā redakcijā:

"(5) Datu sniedzējam ir pienākums, iesniedzot datus, informēt Informācijas sistēmas pārzini, ja attiecīgie dati (izņemot datus par apgrūtinātajām teritorijām un to robežām) ir ierobežotas pieejamības. Datu sniedzējs informē Informācijas sistēmas pārzini, veicot datu aktualizāciju, ja datiem ir atcelts ierobežotas pieejamības statuss vai beidzies termiņš, uz kādu datiem noteikts ierobežotas pieejamības statuss. Informācijas sistēmas datus, kuri saskaņā ar Ātrdarbīga elektronisko sakaru tīkla likumā noteikto ir vispārpieejama informācija, izsniedz kā vispārpieejamu informāciju arī tad, ja datu sniedzējs norādījis uz tās ierobežotas pieejamības statusu."

6. 12. pantā:

aizstāt pirmajā daļā vārdus "valsts tiešās pārvaldes iestādēm un pašvaldībām to funkciju veikšanai, kā arī datu sniedzējiem" ar vārdiem "bez maksas";

izteikt ceturto daļu šādā redakcijā:

"(4) Informācijas sistēmas pārzinis bez maksas sagatavo un izsniedz:

1) datu sniedzējam Informācijas sistēmā reģistrētos datus par datu sniedzēja iesniegtajām apgrūtinātajām teritorijām un objektiem, kā arī šiem objektiem Informācijas sistēmā automātiski attēlotajām apgrūtinātajām teritorijām;

2) valsts tiešās pārvaldes iestādēm, vietējām pašvaldībām, privātpersonām, kas pilda tām deleģētos valsts pārvaldes uzdevumus, Saeimai, Valsts kontrolei, valsts drošības iestādēm, izmeklēšanas iestādēm, prokuratūrai un tiesām Informācijas sistēmas datus tām noteikto valsts pārvaldes funkciju un uzdevumu veikšanai;

3) Nekustamā īpašuma valsts kadastra informācijas sistēmā reģistrēta kadastra objekta īpašniekam vai, ja tāda nav, – tiesiskajam valdītājam, vai, ja tāda nav, – lietotājam Informācijas sistēmas datus par savām zemes vienībām, izmantojot specializētu e-pakalpojumu."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs